《狱空行上献府公朝奉麾下涟水令米芾皇恐》
宋代·米芾

楚州五邑口百万，扰静尽系太守公。政由吏人民乃扰，政由太守民气通。

安土乐生善民欲，恶民惟欲与吏同。太守无能不戢吏，精力不给吏乃庸。

两狱百间塞有罪，有耳未闻一日空。晋昌唐公名世后，清风素节为时宗。

五更三点运精思，众人安寝吏计穷。百姓小妄赦不罪，庶几小屈能自致。

五邑来者初亦汇，久而官悚吏皆畏，虽欲呼之亦不至。

乃知狱空空有理，百万无冤无枉吏。来者迎刃无留滞，赦来两狱久无事。

太守政声既如此，廉车旁午目所备。胡不剡章上天子，追风早来促公起，去入省闱或使指。

吏皆欲去民欲留，我祝公去岂同吏，长坂大车程万里。

作者简介：米芾（1051-1107），北宋书法家、画家，书画理论家。祖籍太原，迁居襄阳。天资高迈、人物萧散，好洁成癖。被服效唐人，多蓄奇石。世号米颠。书画自成一家。能画枯木竹石，时出新意，又能画山水，创为水墨云山墨戏，烟云掩映，平淡天真。善诗，工书法，精鉴别。擅篆、隶、楷、行、草等书体，长于临摹古人书法，达到乱真程度。宋四家之一。曾任校书郎、书画博士、礼部员外郎。